Megdöbbentően sokan hagyták veszni az adójóváírást
2015 végéig már mintegy 120 ezren köthettek államilag támogatott nyugdíjbiztosítást, közülük több mint 50 ezren első alkalommal vehetik igénybe az előző évi befizetéseik után járó adójóváírást. Az UNION és az ERSTE Biztosítók arra hívják fel a figyelmet, hogy a támogatási összeghez a biztosított nem automatikusan jut hozzá, ahhoz a közeljövőben az alábbi néhány egyszerű lépést neki magának kell megtennie.
A 2014 év elején bevezetett nyugdíj-biztosítási támogatás keretében az állam az ügyfelek tárgyévi befizetéseinek 20 százaléka után, több szerződés esetén is maximum évi 130 ezer forintig adójóváírást fizet. Az adójóváírás azonban nem kerül automatikusan az ügyfelek szerződésére, hanem azt a személyi jövedelemadó bevallásának keretében kell igényelni.

Döbbenet ez a nemtörődömség

Több mint elgondolkodtató adat, hogy az Erste Biztosító tapasztalatai szerint az első támogatott év után ügyfeleink mintegy felének számlájára nem érkezett adójóváírás a NAV-tól – hívja fel a figyelmet Raveczky Zsolt elnök-vezérigazgató. Ez többek között annak lehet a következménye szerinte, hogy az érintett ügyfelek elmulaszthatták adóbevallásukon feltüntetni adó-jóváírási igényüket.

  Ebben a lépésben nem járhatunk el az ügyfeleink helyett, ugyanakkor igyekszünk minden érintettnek felhívni a figyelmét arra, hogy ezt a tennivalót semmiképpen ne mulassza el. Akkor se, ha az aktuális adóbevallását az adóhivatallal vagy éppen a munkahelyével szándékozik kitöltetni – jegyezte meg Raveczky.

Ügyfélkörében az UNION Biztosító is 50% körüli arányt tapasztalt, vagyis ennyien nem vették igénybe az adójóváírást.

  Az igénylést a biztosítótól kapott díjigazolás alapján kell kitölteni. – magyarázta Bóna Katalin ügyvezető igazgató.

Ezt az igazolást a biztosítók jogszabály szerint legkésőbb február közepéig postázzák. Aki tehát február végéig sem kapja meg az előző évi befizetésekről szóló dokumentumot, az a biztosítója ügyfélszolgálatán mindenképpen kérje annak pótlását – tanácsolta.

Amire még szintén ügyelni kell

Emellett érdemes arra is odafigyelni, hogy az ügyfél időben rendezze esetleges adó- vagy járuléktartozását, mivel ez is akadályozhatja, hogy az adóhivatal időben utalja az összeget.

Az ügyfelek döntő része tavaly az új előírásoknak eleget téve írásban nyilatkozott arról, hogy az érintett biztosítási megtakarításai valóban nyugdíjcélt szolgálnak. Aki ezt valamilyen okból mégis elmulasztotta, mielőbb célszerű pótolnia annak érdekében, hogy a jövőbeli befizetései már nyugdíjcélú, vagyis adójóváírásra jogosító összegeknek minősüljenek.

Nem gyakori, de alacsonyabb fizetések esetében előfordulhat, hogy más adókedvezmények igénybe vétele miatt az adó már nem elegendő a teljes körű adójóváíráshoz. Ekkor a visszaigénylésben csak csökkentett összeg igényelhető.

Célszerű mielőbb benyújtani a bevallást is, ugyanis az adóhatóságnak az adóbevallás beérkezésének napjától számítva 30 napja van arra, hogy átutalja az adójóváírást, feltéve, hogy a bevallás hibátlan volt, azaz valóban jár a feltüntetett összeg.

Nem változtak a szabályok

2016-ra egyébként nem változtak a nyugdíjbiztosítást érintő szja-szabályok. Az idei évben megkötött nyugdíjbiztosítások után első alkalommal 2017 elején jár majd visszatérítés, az ideivel megegyező feltételek mellett. Tekintettel arra, hogy az eddig nyugdíjbiztosítást kötők átlagéletkora 45 év körülre tehető, érdemes a fiatalabb korosztálynak is elgondolkodnia nyugdíj-előtakarékossági szerződés kötéséről.

A jövőbeli öngondoskodásra ugyanis nagy szükség van, és saját nyugdíjuk várható mértékével kapcsolatban – jogosan – a fiatalabb korosztályok a legborúlátóbbak. Az UNION Biztosító 2015 novemberben elvégzett felmérése szerint míg a 45-54 éves korosztály jövőbeli nyugdíjának várható mértékét átlagosan a fizetésének 59 százalékára becsülte, a 35-44 éves korosztály esetében ez az arány 54 százalék, míg a 25-34 korosztályban mindössze 51 százalékos volt.
adójóváírás